Die Kazungulabrug verbind Zambië en Botswana oor die Zambezirivier. Hierdie brug lê by 17° 47′ 28″ suid en 25° 15′ 43″ oos en nagenoeg op die oostelike punt van die Caprivistrook van Namibië en waar die landsgrense van Namibië, Botswana, Zambië en Zimbabwe bymekaarkom. Botswana en Zambië grens hier vir slegs 150 m aan mekaar. En hierdie grens is slegs oor water. Jarelank is die grensoorgang onderneem met ‘n pont. In Augustus 2007 het die regerings van die betrokke lande besluit om die pont met ‘n brug te vervang. Om nie die grense van Namibië en Zimbabwe te oorskry nie is daar ‘n opsetlike kromming in die brug se ontwerp. Die brug is 923 m lank en 18½ m breed en dra ‘n pad, ‘n spoorlyn (vir Kaapspoor) en sypaadjies vir voetgangers. Die bouprojek het op 12 Oktober 2014 begin en die brug is op 10 Mei 2021 vir verkeer oopgestel. Die konstruksie is uitgevoer deur die Japannese firma Daewoo Engineering and Construction en gefinansier deur die Japan International Cooperation Agency en die African Development Bank. Met insluiting van die bou van die grenskantore kos die projek 259,3 miljoen VSA-dollar.